วรรณขายกองทุนทองเป้ากำไร5%
บลจ.วรรณ เปิดตัวกองทุน ONE-WEALTH 2 หากำไรทองคำช่วงตลาดผันผวน ตั้งเป้า 5% ภายใน 4 เดือน
16 ส.ค. 2555

บลจ.วรรณ เปิดตัวกองทุน ONE-WEALTH 2 หากำไรทองคำช่วงตลาดผันผวน ตั้งเป้า 5% ภายใน 4 เดือน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า บริษัทเตรียมเปิดขายกองทุนเปิด วรรณ เวลธ์ แอ็คทีฟ ฟันด์ 2 (ONE-WEALTH 2) เสนอขายครั้งเดียว ระหว่างวันที่ 17-23 ส.ค.2555 หน่วยลงทุนละ 10 บาท ลงทุนขั้นต่ำเพียง 1,000 บาท โดยมีเป้าหมายสร้างผลตอบแทน 5% ในระยะเวลา 4 เดือน เพื่อเปิดโอกาสให้นักลงทุนที่พลาดการลงทุนในกองทุน ONE-WEALTH เมื่อเดือนก.ค.ที่ผ่านมา 
กองทุนจะลงทุนในสัญญาซื้อขายทองคำล่วงหน้า COMEX ซึ่งเป็นตลาดซื้อขายทองคำล่วงหน้าในนิวยอร์คและลงทุนในพันธบัตรรัฐบาล พันธบัตรธนาคารแห่งประเทศไทย และหรือเงินฝากในประเทศ เพื่อเป็นสินทรัพย์สภาพคล่องของกองทุน โดยจะป้องกันความเสี่ยงจากอัตราแลกเปลี่ยนตามสถานการณ์
“ราคาทองคำยังผันผวนตามกระแสการคาดการณ์ในต่างประเทศ การลงทุนในช่วงนี้จึงแนะนำให้ลงทุนแบบซื้อและถือและเชื่อว่ากลยุทธ์การลงทุนแบบจับจังหวะการซื้อขายจะสร้างผลตอบแทนได้ดีในช่วงราคาทองคำปรับตัวผันผวนในกรอบแคบๆ โดยประเมินว่าราคาทองคำน่าจะยังรักษากรอบการเคลื่อนไหวอยู่ที่ 1,560-1,640 เหรียญสหรัฐต่อออนซ์ ”นายวินกล่าว